Anexa la ordinul ministrului transporturilor și infrastructurii nr. ………

(Notă din anexa nr. 5 a odinului ministrului transporturilor nr. 1836/2018)

NOTĂ:

A. Tariful de trecere se poate achita în numerar sau cu card în Agenţia de Încasare Feteşti numai pe benzile marginale unde există operator şi barieră, inscripţionate cu semnul "cash" şi numai pentru o singură trecere, având valabilitatea acelei treceri.

B. Sunt exceptate de la plata tarifului de trecere autoturismele deţinute sau, după caz, folosite în baza unui drept legal de către persoanele cu handicap accentuat sau grav sau deţinute de persoane îndreptăţite să beneficieze de gratuitate în numele persoanei cu handicap accentuat sau grav care utilizeaza benzile marginale ale Agentiei de Încasare Fetești unde există operator şi barieră\*\*), inscripţionate cu semnul "cash", cu respectarea urmatoarelor condiții:

1. excepţiile de la plata tarifului de trecere se realizează în baza unor permise de liberă trecere eliberate pe o durată de 12 (douăsprezece) luni, de Compania Naţională de Administrare a Infrastructurii Rutiere - S.A. prin Direcţia Regională de Drumuri şi Poduri Constanţa;

2. pentru fiecare persoană cu handicap accentuat sau grav se acordă exceptarea de la plata tarifului de trecere pentru un singur autoturism. Autoturismul poate fi deţinut sau, după caz, utilizat în baza unui drept legal conform datelor înscrise în certificatul de înmatriculare de către persoana cu handicap sau de către una din persoanele îndreptăţite să beneficieze de gratuitate în numele persoanei cu handicap: soţ/soţie, copil/părinte fraţi;

3. permisele de liberă trecere pentru persoanele cu handicap accentuat sau grav se acordă în urma depunerii unei cereri din partea persoanei cu handicap accentuat sau grav sau din partea uneia din persoanele îndreptăţite să beneficieze de gratuitate în numele persoanei cu handicap, la sediul Agentiei de Încasare Feteşti sau al Direcţiei Regionale de Drumuri şi Poduri Constanţa; alte puncte suplimentare faţă de cele menţionate vor fi publicate pe site-ul Companiei Naţionale de Administrare a Infrastructurii Rutiere - S.A.;

4. cererea pentru eliberarea permiselor de liberă trecere pentru persoanele cu handicap accentuat sau grav se depune până în data de 20 a lunii şi va fi însoţită de "certificatul de încadrare în grad de handicap" în copie conformă cu originalul, din care să reiasă gradul de handicap accentuat sau grav, copie după certificatul de înmatriculare al vehiculului/cartea de identitate a vehiculului, copie după actul de identitate (certificat de naştere) a persoanei cu handicap accentuat sau grav şi copie după actul de identitate al uneia din persoanele îndreptăţite să beneficieze de gratuitate în numele persoanei cu handicap (soţ/soţie, copil/părinte, fraţi), după caz;

5. permisele de liberă trecere pentru persoanele cu handicap accentuat sau grav se vor elibera cel puţin în următoarele puncte de lucru ale Companiei Naţionale de Administrare a Infrastructurii Rutiere - S.A.: Agenția de Încasare Feteşti şi Direcţia Regională de Drumuri şi Poduri Constanţa; alte puncte suplimentare faţă de cele menţionate vor fi publicate pe site-ul Companiei Naţionale de Administrare a Infrastructurii Rutiere - S.A.;

6. eliberarea permisului de liberă trecere şi/sau comunicarea răspunsului, după caz, se face cel târziu până în ultima zi lucrătoare din luna în care s-a depus documentaţia completă;

7. permisele de liberă trecere neridicate în termen de 45 de zile de la data depunerii documentelor se anulează, fiind necesară depunerea unei alte documentaţii complete pentru eliberarea unui nou permis de liberă trecere;

8. permisele de liberă trecere pentru persoanele cu handicap accentuat sau grav au valabilitate 12 (douăsprezece) luni, începând cu data de 1 a lunii următoare, în care sunt îndeplinite condiţiile de acordare a excepţiei;

9. modelul permiselor de liberă trecere pentru persoanele cu handicap accentuat sau grav, modelul pentru cererea de eliberare a permiselor de liberă trecere pentru persoanele cu handicap accentuat sau grav şi procedura de emitere, gestionare şi control al acestora vor fi stabilite de Compania Naţională de Administrare a Infrastructurii Rutiere - S.A. prin Direcţia Regională de Drumuri şi Poduri Constanţa;

10. modelul pentru cererea de eliberare a permiselor de liberă trecere pentru persoanele cu handicap accentuat sau grav va fi publicat pe pagina web a Companiei Naţionale de Administrare a Infrastructurii Rutiere - S.A. şi a Direcţiei Regionale de Drumuri şi Poduri Constanţa;

11. în cazul modificării condiţiilor în baza cărora a fost acordată excepţia de la plata tarifelor, persoanele care au solicitat permisele de liberă trecere pentru persoanele cu handicap accentuat sau grav au obligaţia de a anunţa în scris Compania Naţională de Administrare a Infrastructurii Rutiere - S.A. prin Direcţia Regională de Drumuri şi Poduri Constanţa despre modificările survenite sau pierderea dreptului de gratuitate şi de a preda permisul de liberă trecere în original, în vederea anulării, în maximum 5 zile lucrătoare;

12. nerespectarea obligaţiilor prevăzute la pct. 11 conduce la recuperarea de către Direcţia Regională de Drumuri şi Poduri Constanţa, de la persoanele care au beneficiat de gratuitate, a sumelor calculate pentru perioada cuprinsă între data de la care nu mai sunt îndeplinite condiţiile de acordare a excepţiei şi data constatării neîncadrării în excepţie.

\*\*)întrucât pe celelalte benzi din Agenția de Încasare Fetesti, inscripționate “eTarif”, se realizează în mod automat verificarea tarifului de trecere achitat prin intermediul Sistemului Informatic de Emitere, Gestiune, Monitorizare și Control al Rovinietei – SIEGMCR, pentru care se emite peaj.